Diskriminacija afroameričkih pilota
Dok se obeležava Mesec istorije Afroamerikanaca, jedan vid borbe za rasnu jednakost ispoljen je u vidu teškog prihvatanja crnih pilota 
U filmu o vazduhoplovnim snagama iz 1945, „Krila za ovog čoveka“, slave se avijatičari iz Taskegija, prvi afroamerički vojni piloti u američkim oružanim snagama. Piloti koji su leteli u vojnim misijama tokom Drugog svetskog rata, bili su suočeni sa brojnim izazovima. Njihovi komandanti su bili beli oficiri koji su u najvećoj meri ostajali na položaju koliko im je trebalo za unapređenje i prekomandu u drugu jedinicu. Sadašnji predsednik Američkog udruženja pilota crnaca, Judžin Stenli, kaže da je u to vreme diskriminacija crnih pilota bila tolika, da je eksperiment bio osuđen na neuspeh. Frenk Grin, predsednik mesnog ogranka crnih pilota u državi Merilend na istoku, „Crnih jastrebova iz Česapika“, podseća na Džona Dablju Grina, istorijsku ličnost – prikazanu u Muzeju avijacije u Koledž parku. Pokojni Grin, koji je dobio komercijalnu pilotsku dozvolu tokom 1930-ih, osnovao je sopstveni aerodrom u Merilendu, da bi crni piloti poput njega mogli da dobiju priliku da lete. Frenk Grin kaže da je slavljenje istorije važno, ali da bi isto tako trebalo voditi računa o ostacima diskriminacije. On ukazuje da među današnjim pilotima crncima, samo mali broj profesionalno prolazi dobro u komercijalnim aviokompanijama. Jedno od rešenja koja on predlaže, nalik na avijatičare iz Taskegija i Džona Dablju Grina, koji su se uzdigli do novih visina uprkos diskriminaciji, jeste da današnji crni piloti potraže zaposlenje u manjim regionalnim aviokompanijama i potom brzo krenu napred.